section_heading: Pozadina
paragraph_text: Nakon Prvog talijanskog rata, papa Aleksandar VI. krenuo je u kampanju konsolidacije moći u Papinskoj državi i uništenja lokalnih feudalnih moćnika. Papa koji ga je naslijedio, Julije II., nastavio je takvu praksu, čak i pojačao. No njegov program ponovnog zauzimanja nekadašnjih papinih zemalja neizbježno ga je doveo u sukob s najjačom državom na Apeninskom poluotoku - Mletačkom Republikom. Venecija je bila osvojila u tom razdoblju Cerviju i Faenzu u pokrajini Romagni. Želeći ih natrag papa Julije II. potaknuo je 1508. stvaranje Cambraiske lige (po mjestu kod Lillea, u sj. Francuskoj), što je uspio zahvaljujući stranim silama koje su na poluotoku imale vlastite ekspanzionističke ciljeve. Svima njima Venecija je smetala: u doba pohoda Karla VIII. dobila je luke Puglie, u doba pohoda Luja XII. Cremonu, a od 1507. do 1508. dokopala se nekih habsburških posjeda i približila se Trstu. Stoga su se, osim pape, u Ligi našli španjolski kralj Ferdinand Katolički, francuski kralj Luj XII. i habsburški car Maksimilijan, a također i mnogi talijanski lokalni vladari, kao što su markiz Mantove i vojvode Ferrare i Savoje. Svi su oni težili vlastitom proširivanju.